የኢፌዲሪ ፕሬዝዳንት በጋምቤላ በተፈጸመው ኢ-ሰብዓዊ ድርጊት ማዘናቸውን ገለጹ
የኢፌዲሪ ፕሬዝዳንት ሙላቱ ተሾመ በጋምቤላ በንጹሃን ዜጎች ላይ የተፈጸመው የግፍ ግድያ እንዳሳዘናቸው ገለጹ ።የፕሬዝዳንቱ ጽህፈት ቤት ባወጣው መግለጫ ፕሬዝዳንቱ በድርጊቱ የተሰማቸውን ሐዘን በመግለጽ ለተጎጂ ቤተሰቦች፣ ለጋምቤላ ክልል እና ለመላው የኢትዮጵያ ህዝብ መጽናናትን ተመኝተዋል ።በታጣቂዎች የታገቱ ህጻናትና እናቶችን ለማስለቀቅና የተዘረፉ ከብቶችን ለማስመለስ የኢትዮጵያ መንግስት የጀመረውን ክትትልና እርምጃ አጠናክሮ እንዲቀጥልም አሳስበዋል።በተያያዘ ዜና በጋምቤላ ክልል በንጹሃን ዜጎች ላይ በደረሰው ኢ-ሰብዓዊ ጥቃት ማዘኗን የኢትዮጵያ ካቶሊካዊት ቤተክርስቲያን ገልጻለች።ጥቃቱን ባደረሰው የደቡብ ሱዳን ታጣቂ ቡድን ታፍነው የተወሰዱ ህጻናት ደህንነትም እንዳሳሰባትም እንዲሁ።ቤተክርስቲያኗ እንደገለፀችው “የፈጣሪን ትዕዛዝ በመተላለፍ የሉዓላዊ አገርን ድንበር በመሻገር የንጹሃንን ደም ያፈሰሱት የታጣቂ ቡድኑ አባላት ለእኩይ ተግባራቸው በእግዚአብሔርም ሆነ በህግ ፊት ተጠያቂ ናቸው” ብላለች።“በታጣቂ ቡድኑ ታፍነው የተወሰዱት ህጻናት በአስቸኳይ ተለቀው ከቤተሰቦቻቸው ጋር እንዲቀላቀሉ በእግዚአብሔር ስም እማጸናለሁ” በማለትም ነው መግለጫዋ ላይ ያመለከተችው።በጥቃቱ ህይወታቸውን ላጡ ወገኖች የዘላለም ህይወትን፣ ለቤተሰቦቻቸው፣ ለጋምቤላ ብሄራዊ ክልላዊ መንግስትና ለመላው የኢትዮጵያ ህዝብም መጽናናትን ተመኝታለች ሲል ኢዜአ ዘግቧል ።